ભૈયુજી મહારાજની પ્રથમ પત્નીનાં નિધન બાદ મારે ફોન પર તેમની સાથે વાત થઈ હતી. તે સમયે તેઓ ખૂબ હતાશામાં હતા. મને કહ્યું પણ ખરા કે હું આ બધી વાતોથી ખૂબ કંટાળી ગયો છું. પોતાના માટે મારે સમય કાઢવો છે. કંઈક લખવા માગંુ છું, લોકો સાથે મેળાપ ઓછો કરી રહ્યો છું. મારી દીકરી કુહુને સમય આપવા માગું છું. મારી જાત એકલતામાં ઘેરાઈ ગઈ છે. તે સમયે પણ મેં ઇન્દોર તેમને મળવા જવાનો વાયદો કર્યો હતો, પરંતુ ના જઈ શકી. થોડા સમય પછી તેમના બીજા લગ્ન ડૉ.આયુષી સાથે થવાના છે તેવા સમચાર મળ્યા. ત્યારે મેં સામેથી ફોન કરી અભિનંદન આપ્યા, પરંતુ લગ્નમાં ન જઈ શકી. મારી અને ભૈયુજી મહારાજની અંતિમ વાત રક્ષાબંધનના દિવસે થઈ. જે દર વર્ષે થતી હતી. એકબીજા સાથે આનંદની આપ-લે કરી તે સમયે પણ તેમણે મને કહ્યું હતું કે, દીદી ઇન્દોર આવો, શાંતિથી બેસીને વાતચીત કરવી છે. મેં પણ કહ્યું હા ભાઈ, આ વખતે તો ચોક્કસથી આવીશ જ. એટલી વાત થઈને ફોન મુકી દીધો. હવે ક્યારેય તેમની સાથે વાત કરી નહીં શકાય, કારણ કે હવે તેઓ આ દુનિયામાં નથી.